Københavns Politi undersøger nu, om den 17-årige kan sættes i forbindelse med flere bilbrande i København.

En 17-årig drengs brandsår fik nogle af hans bekendte til at henvende sig til politiet, der nu har anholdt drengen for at stå bag en bilbrand i København.

Mandag formiddag blev han fremstillet i grundlovsforhør, og dommeren fandt grundlag for at varetægtsfængsle den 17-årige i 17 dage.

Det bekræfter vicepolitiinspektør Jens Møller Jensen fra Københavns Politi overfor TV 2.

Den 17-årige har erkendt at stå bag bilbranden, men grundlovsforhøret, hvor han blev fængslet, blev holdt for lukkede døre, og Jens Møller Jensen kan ikke oplyse nærmere om den 17-åriges motiv for at have påsat branden.

Københavns Politi undersøger nu, om den 17-årige kan sættes i forbindelse med andre bilbrande i København.

- Det er naturligt, at vi undersøger det, siger Jens Møller Jensen, der understreger, at den 17-årige ikke umiddelbart er mistænkt for at have påsat mere end en bilbrand.

Den 17-årige er mistænkt for at sætte ild til en bil på Jorisvej på Amager klokken lidt over seks søndag morgen.

Det var henvendelser fra personer med forbindelse til den 17-årige, der førte til han søndag eftermiddag blev anholdt på sin bopæl, oplyser Jens Møller Jensen.

- Han har simpelthen brændt sig. Vi fik henvendelser fra mennesker i relation til ham, som kunne oplyse om hans brandskader.

I løbet af de sidste uger er et stort antal biler blevet sat i brand i forskellige dele af København. Også på den københavnske vestegn har brandvæsenet været på overarbejde.

- Vi tror, at der er flere, der står bag bilbrandene. Men hvor mange personer, eller om det er en gruppe, der sætter ild til bilerne, det ved vi endnu ikke. Det skal efterforskes, siger han.

Tilsyneladende er nogle personer i Danmark blevet inspireret af et stort antal brændende køretøjer i flere svenske byer hen over sommeren, har dansk politi tidligere forklaret.

I alt har politiet registreret 83 bilbrande på 49 forskellige steder siden 1. august, oplyser Jens Møller Jensen.

I forvejen sidder en ung mand varetægtsfængslet for at have sat ild til 10 biler. Desuden sigtes han for at ville brænde yderligere 23 biler af.